Soek En Vind Bybelstories (Kartonboek)
6 Bybelstories bied ure se opvoedkundige pret met vrae, voorwerpe wat gesoek moet word en 'n apie wat opgespoor moet word.
In Soek-en-vind-Bybelstories ontdek en leer kinders meer oor 6 belangrike stories uit die Ou en Nuwe Testament. Wat 'n wonderlike manier om klein hartjies bekend te stel aan die Skepping, Noag se ark, Simson, Jesus in die tempel, Jesus gee vir 5 000 mense kos en Jesus het opgestaan!
Om meer opvoedkundige waarde aan die boek te gee, moet kinders ook vrae beantwoord, uitwerk hoe besonderhede by mekaar pas, na voorwerpe soek, verskille in prentjies soek en die apie opspoor. Die kleurvolle illustrasies is 'n plesier om na te kyk en daag hulle visuele waarneming uit.
Al hierdie aktiwiteite in 'n spesiale uitvou-formaat sal kinders tussen 3 en 6 jaar vir ure vermaak terwyl hulle leer.
Ook beskikbaar in Engels onder die titel Search and Find Bible Stories
Gill Guile is 'n illustreerder en outeur van kinderboeke. Sy is lief vir skilder en om kinderboeke te skep. Sy het illustrasies gedoen vir meer as 400 titels.
In die begin was daar niks. God, wat die ganse heelal geskep het, het gesê: "Laat daar lig wees!" En die lig het skielik verskyn. God het die donkerte en die lig van mekaar geskei. Hy het die donkerte "nag" genoem en die lig "dag". Dit was die aarde se eerste dag.
Op die tweede dag het God die hemel bokant die aarde en die water onder op die aarde van mekaar geskei. God het die blou koepel in die lug "hemel" genoem. Dit is wat ons sien wanneer ons hoog bo ons kyk.
Die derde dag het aangebreek, en wat het God gedoen? Hy het toe 'n droë stuk land gemaak waarop alle soorte bome en plante groei. Dit is hoekom ons vrugte en groente soos appels en lemoene, aartappels en tamaties kan hê.